TIEDOTE 14.2.2019

# Satakielikuukausi juhlii kielellistä moninaisuutta

Äidinkieltä, monikielisyyttä ja kielellistä moninaisuutta juhlistavaa Satakielikuukautta vietetään tänä vuonna viidettä kertaa. Kulttuurikeskuksiin, kirjastoihin, kouluihin ja koteihin levittäytyvä verkostofestivaali alkaa kansainvälisenä äidinkielen päivänä 21.2.2019 ja päättyy maailman runouden päivän ja maailman rasisminvastaisen päivän tapahtumiin 21.3.2019. Satakielikuukausi haastaa tarkastelemaan äidinkielen ja kielten merkitystä taiteen, kohtaamisten ja yhdessä tekemisen kautta. Festivaalia on 2017 alkaen vietetty myös muissa Pohjoismaissa nimellä Multilingual Month.

Tämän vuoden teemoina on YK:n alkuperäiskansojen kielten vuosi ja lapset. YK:n teemavuoden tarkoituksena on nostaa esille maailman alkuperäiskansojen kielten tilanne. Osana tämän vuoden Satakielikuukautta haastetaan kouluja, kirjastoja ja muita toimijoita suomalaisella taide- ja kulttuurikentällä osallistumaan YK:n teemavuoteen kiinnittämällä huomiota saamen kielten tilanteeseen, järjestämällä aiheeseen liittyviä tapahtumia, viestimällä saamen kielillä sekä lisäämällä saamenkielisten aineistojen ja ohjelmien tarjontaa!

Satakielikuukauden [blogissa](https://multilingualmonth.org/) julkaistaan tekstejä kaksi kertaa viikossa mm. saamen ja muiden alkuperäiskansojen kielten tilanteesta, romanikielisestä lastenkirjallisuudesta sekä somalikielisestä ja kurdinkielisestä kirjallisuudesta Pohjoismaissa. Runoklubit, satutunnit, työpajat, näyttelyt ja muut tapahtumat tuovat taiteen ja kulttuurin kautta esiin monikielisyyden eri puolia, tutkivat kielen kautta rakentuvaa identiteettiä ja luovat mahdollisuuksia kohtaamisille yli kielirajojen. Verkostofestivaalin tapahtumia järjestetään ainakin ympäri Suomea ja eri Pohjoismaissa.

Satakielikuukautta koordinoivat Helsingissä Kulttuurikeskus Caisa, Kulttuuria kaikille -palvelu, Monikielinen kirjasto ja Helsingin kasvatuksen ja koulutuksen toimiala.

Poimintoja Satakielikuukauden ohjelmasta

**Kevät 2019. Näyttely Sata suomalaista kielellistä elämäkertaa.** Helsinki 16.1.–14.2., Tampere 19.2.–18.3., Oulu 19.3–25.4. ja Joensuu 2–18.5.2019.

[Lisätietoja näyttelyn verkkosivuilla.](https://blogs.helsinki.fi/100suomalaista/nayttely/)

* **27.2.2019. Leikin 100 kieltä ja tarinaa**. Vanhemmille ja kasvatusalan ammattilaisille suunnatussa tapahtumassa tutustutaan tapoihin edistää ja tukea leikkimistä ja kielirajojen ylittäen. [Lisätietoja Kanneltalon verkkosivuilla.](http://www.kanneltalo.fi/fi/tapahtumat/event/BEDFE8B20710362C61446299A0EF89BC/Leikin_100_kielt__ja_tarinaa)
* **28.2.2019. Hauskoja lähiöilmiöitä: huumorin kielistä.** Esiintyjinä huumorin ammattilaisia ja harrastajia. [Lisätietoja Caisan verkkosivuilla.](http://www.caisa.fi/fi/tapahtumat/)
* **21.3.2019. Dalibor Marković: Ja tekö kirjoitatte saksaksi? –  Dalibor Marković: Und Sie schreiben auf Deutsch?** Dalibor Marković yhdistää runoutta beatboxiin etsien kielen ja identiteetin yhteyttä. [Lisätietoja Goethe-instituutin verkkosivuilla.](https://www.goethe.de/ins/fi/fi/ver.cfm?fuseaction=events.detail&event_id=21476536&)
* **23.3.2019. Satakieliklubi**. Kansainväliset kirjailijat, runoilijat ja muusikot yhdistävät voimansa ja luovat jo perinteeksi muodostuneen monikielisen runoillan, jossa eri taidemuodot ja mediat kohtaavat. [Lisätietoja Vuotalon verkkosivuilla.](http://www.vuotalo.fi/fi/tapahtumat/event/D2C6ED7A8611AD3544570278B216616D/Satakieliklubi)
* **Saamen kielten etäyhteyksiä hyödyntävän opetuksen pilottihanke / Sámegielaid gáiddusoahpahusa pilohttafidnu / Sämikielâi káidusmáttááttâs piiloothaahâ / Sääʹmǩiõli ougglõsõhttvuõđid äuʹǩǩeei mättʼtõõzz pilotthaʹŋǩǩõs.** Hanke tarjoaa perusopetusta/lukiokoulutusta täydentävää saamen kielten opetusta. [Lisätietoja Saamen kielten etäyhteyksiä hyödyntävä opetus -pilottihankeen verkkosivuilta.](https://www.saamenetaopetus.com/)

Katso koko ohjelmisto[Satakielikuukauden verkkosivuilta](https://satakielikuukausi.org/project-type/2017/) ja lue blogi [festivaalin pohjoismaisella sivulla Multilingual Month](https://multilingualmonth.org/).

#satakielikuukausi #flerspråkighetsmånaden #multilingualmonth #monikielisyys #alkuperäiskansojenkielet #saamenkielet

## Lisätiedot

Kitari Mayele, kulttuurituottaja, kulttuurikeskus Caisa, kitari.mayele@hel.fi, puh. 09 310 37506 / 050 412 0481